กสิกรไทยทำใจเอยูเอ็มครึ่งปีขอแค่ประคอง
บลจ.กสิกรไทย ประเมินผลงานครึ่งปีแรก ทำใจสินทรัพย์ภายใต้การจัดการไม่โต
11 ส.ค. 2554

บลจ.กสิกรไทย ประเมินผลงานครึ่งปีแรก ทำใจสินทรัพย์ภายใต้การจัดการไม่โต
 แค่ประคองได้ก็พอใจ “รพี” ฝากงาน “ต้องประชาสัมพันธ์มากขึ้น”
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า สำหรับครึ่งแรกของปีนี้สินทรัพย์ภายใต้การบริหาร (เอยูเอ็ม) ไม่มีการเติบโตจากเมื่อต้นปี ซึ่งเป็นทิศทางเดียวกับอุตสาหกรรม และในปีนี้ไม่ได้เน้นเพิ่มเอยูเอ็ม แต่ยังสามารถรักษาอันดับ 1 ของอุตสาหกรรมไว้ได้อย่างต่อเนื่อง
“ปีนี้บริษัทไม่ได้ตั้งเป้าในแง่ของการเติบโตมากนัก แค่ประคองตัวให้ได้ก็พอใจแล้ว และมองหาโอกาสการลงทุนอื่นมาตอบโจทย์ให้กับลูกค้าที่เงินครบกำหนด โดยเฉพาะกองทุนพันธบัตรเกาหลีใต้ ซึ่งที่ผ่านมาสามารถดึงเงินลงทุนไว้ได้ทั้งหมด” นายพัชร กล่าว
นอกจากนี้ ในเร็วๆ นี้มีแผนที่จะออกกองทุนที่มีนโยบายคุ้มครองเงินต้น โดยให้ผลตอบแทนอ้างอิงกับสินทรัพย์ประเภทต่างๆ ซึ่งคาดว่าจะสามารถสนองตอบความต้องการของนักลงทุนได้ 
ด้านนายรพี สุจริตกุล ประธานกรรมการบริหาร บลจ.กสิกรไทย กล่าวว่า การลาออกจากบริษัทจะมีผลตั้งแต่วันที่ 30 มิ.ย.นี้ โดยมั่นใจว่าจะไม่มีผลกระทบต่อการทำงานของ บลจ.กสิกรไทย โดยในเบื้องต้นจะยังไม่มีการแต่งตั้งประธานกรรมการบริหารขึ้นมาแทน 
“สิ่งที่ฝากไว้ให้กรรมการผู้จัดการทำ คือ ต้องมีการประชาสัมพันธ์ให้มากขึ้น” นายรพี กล่าว